کھوکھر

کھوکھر برصغیر جنوبی ایشیا کا ایک قدیم قبائلی و نسلی گروہ ہے، جس کی تاریخی موجودگی خصوصاً پنجاب، پوٹھوہار، کشمیر اور ملحقہ علاقوں میں مسلمہ رہی ہے۔ موجودہ دور میں کھوکھر برادری دنیا کے مختلف خطوں میں آباد ہے۔ مذہبی اعتبار سے کھوکھروں کی اکثریت مسلمان ہے، تاہم تاریخی اور سماجی حوالوں سے سکھ اور ہندو کھوکھروں کی موجودگی بھی تسلیم کی جاتی ہے۔

کھوکھر قبیلے کے اندر متعدد ذیلی نسبی و نسلی دھارے پائے جاتے ہیں، جن میں ایک نمایاں اور باوقار شاخ ملک کھوکھر ہے۔ ملک کھوکھر (قطب شاہی) مستند خاندانی شجرہ ہائے انساب اور زبانی تاریخی روایات کے مطابق حضرت مولا علی بن ابی طالب کرم اللہ وجہہ الکریم سے نسبت رکھتے ہیں۔ ان روایات کے مطابق حضرت قطب شاہؒ اور بی بی زینب کھوکھر کے بطنِ اطہر سے حضرت زمان علی کھوکھر کی ولادت ہوئی، جن کی نسل بعد ازاں ملک کھوکھر (قطب شاہی) کے نام سے معروف ہوئی۔ فاطمی سیدوں کی مانند غیر فاطمی سید قطب شاہی کھوکھر زکوٰۃ و صدقہ قبول نہیں کرتے، جو ان کی صدیوں کی خاندانی روایت کے طور پر قائم ہے۔

جسمانی بشریات (Physical Anthropology) کے تناظر میں خاندانی بیانیات میں ملک کھوکھر (قطب شاہی) کو عموماً سرخی مائل سفید رنگ، کشادہ ماتھا، سرخ گلابی ہونٹ اور مضبوط و متناسب جسامت کا حامل بیان کیا جاتا ہے، جنھیں اجدادی خصوصیات کے تسلسل کے طور پر دیکھا جاتا ہے۔ تاہم یہ اوصاف زیادہ تر سماجی مشاہدات اور خاندانی بیانیات پر مبنی ہیں۔

سماجی و اخلاقی سطح پر کھوکھروں کو تاریخی طور پر نڈر، بہادر، جنگجو، وفادار، معاملہ فہم، محنتی، جفاکش، بااصول، صاحبِ جود و سخا، بے نیاز، درگزر کرنے والے اور خوددار قرار دیا جاتا ہے۔ یہ اوصاف قبائلی اخلاقیات (Tribal Ethos) کے طور پر نسل در نسل منتقل ہونے والی اقدار کے طور پر بیان کیے جاتے ہیں۔

یہ امر قابلِ توجہ ہے کہ تمام کھوکھر ملک کھوکھر (قطب شاہی) نہیں ہوتے۔ کھوکھر برادری کے اندر نسلی و تاریخی تنوع پایا جاتا ہے، جس میں ملک کھوکھر (قطب شاہی)، ملک کھوکھر (راجپوت النسل)، کھوکھر راجپوت، چوہدری کھوکھر، راجا کھوکھر اور کھوکھر جٹ شامل ہیں۔ کھوکھر جٹوں کے بارے میں روایت ہے کہ ان کا نسب کھوکھر بادشاہ شیخا کھوکھر اور ان کی جاٹ اہلیہ سے جوڑا جاتا ہے۔ اس کے علاوہ وجھل، نٹھر، ریحان، جالپ، بھیکھ، نسوآنہ، ہرل، ٹونڈا، جوڑا، بندیال، بھچر، جھاوری، ڈھب، گنجیال، گنجیرہ، ڈھولکہ، شیں مار، مجوکہ، نتھوکہ، راول، بیر، کلو، سجرائے اور جچ جیسی متعدد شاخیں بھی کھوکھر قبائلی ساخت کا حصہ سمجھی جاتی ہیں۔

یہ واضح رہے کہ “ملک” (معنی بہ مالک، بادشاہ ،حکمران) کوئی علاحدہ قبیلہ نہیں بلکہ ایک لقب اور سرنام ہے، جس طرح چوہدری، خان اور راجا ایک لقب ہے جسے تاریخی طور پر حکمرانی، زمین داری اور سماجی وقار کی علامت سمجھا جاتا رہا ہے، جیسا کہ دیگر قبائل (مثلاً اعوان) میں بھی اس کا استعمال ملتا ہے۔

تاریخی اعتبار سے کھوکھر قبیلہ تیرہویں سے پندرہویں صدی عیسوی کے دوران پنجاب کے طاقتور اور سیاسی طور پر اثرانداز قبائل میں شمار ہوتا تھا۔ مختلف تاریخی ماخذات میں کھوکھروں کی مغل، سکھ اور بعد ازاں برطانوی استعمار کے خلاف مزاحمت کا ذکر ملتا ہے۔ مغل عہد کی تواریخ میں کھوکھروں کے قلعہ بند مراکز، علاقائی حکومت اور عسکری سرگرمیوں کا حوالہ موجود ہے۔ مہاراجا رنجیت سنگھ سے منسوب مقولہ — “ربّا کھوکھراں توں ڈر لگدا اے” — سکھ روایتی بیانیے میں کھوکھروں کی عسکری قوت اور جرأت کی علامت سمجھا جاتا ہے۔

روایتی تاریخی بیانیات کے مطابق کھوکھروں نے بیرونی حملہ آوروں کے خلاف مسلسل مزاحمت کی اور ایک مضبوط جنگی قوت کے طور پر شناخت حاصل کی۔ بعض روایات میں شہاب الدین غوری پر حملے اور اس کی ہلاکت کو کھوکھر مزاحمت سے منسوب کیا جاتا ہے، اگرچہ اس حوالے سے تاریخی مصادر میں اختلاف موجود ہے۔ قرونِ وسطیٰ کے ایک مرحلے پر کھوکھروں کے دہلی، لاہور اور کشمیر پر کنٹرول اور خصوصاً پوٹھوہار، دریائے جہلم اور دریائے چناب کے درمیان علاقوں اور جنوبی پنجاب میں طویل المدت اثر و رسوخ کا ذکر ملتا ہے۔

راجپوت النسل کھوکھروں کی ایک قابلِ ذکر تعداد کے اسلام قبول کرنے کو بعض روایات حضرت بابا فرید الدین گنج شکر رحمۃ اللہ علیہ کی روحانی تعلیمات سے منسلک کرتی ہیں۔ تاریخی طور پر کھوکھر گھڑ سواری اور گھوڑوں کی افزائش کے لیے مشہور رہے ہیں، جو اس عہد کی جنگی ضروریات اور ان کی عسکری ثقافت کی عکاسی کرتا ہے۔ مجموعی طور پر کھوکھر قبائلی روایت میں جنگ، سیاست، کاشتکاری اور محنت طلب سرگرمیوں کو مرکزی حیثیت حاصل رہی ہے۔

سماجی و معاشی تناظر میں پنجاب کے مختلف علاقوں میں آج بھی کھوکھر خاندانوں کی بڑی تعداد زرعی زمینوں کی مالک ہے، جبکہ جدید دور میں وہ سیاست، فوج، تعلیم، زراعت، قانون، بیوروکریسی اور تجارت جیسے شعبہ جات میں نمایاں کردار ادا کر رہے ہیں۔

## کھوکھر تاریخ
**کھوکھر** بلند درجہ اور رتبہ رکھنے والا ایک قبیلہ ہے، جنگجو قوموں (مارشل قبائل) میں سے ایک ہے ــ کھوکھر برادری پاکستان کے مختلف علاقوں میں تاریخی اور جدید دور میں آباد ہے۔ پنجاب میں یہ برادری پوٹھوہار (راولپنڈی، جہلم، گجرات، منڈی بہاؤ الدین، حافظ آباد)، لاہور، قصور، اوکاڑہ، ساہیوال، ملتان، ڈیرہ غازی خان، راجن پور اور بھکر میں موجود ہے۔ سندھ میں کھوکھر کراچی اور حیدرآباد کے علاوہ دیگر شہروں میں بھی آباد ہیں۔ خیبر پختونخوا میں ڈیرہ اسماعیل خان اور ہزارہ ڈویژن کے بعض علاقے ان کے تاریخی آبائی مراکز میں شامل ہیں۔ بلوچستان میں کھوکھر برادری کوئٹہ میں نمایاں طور پر موجود ہے۔ آزاد کشمیر کے علاقے میرپور، بھمبر اور کوٹلی میں بھی کھوکھروں کی آبادیاں پائی جاتی ہیں۔ بھارت میں کھوکھر برادری بھارتی پنجاب، ہریانہ، راجستھان، اتر پردیش (مغربی یوپی)، جموں اور دہلی میں مقیم ہے۔ خلیجی ممالک میں کھوکھر سعودی عرب، متحدہ عرب امارات، قطر، کویت، عمان اور بحرین میں موجود ہیں، جہاں زیادہ تر تعلیم، تجارت اور پیشہ ورانہ شعبوں سے وابستہ ہیں۔ یورپ میں برطانیہ، جرمنی، اٹلی، فرانس، اسپین، ناروے، سویڈن، ڈنمارک اور نیدرلینڈز میں کھوکھر برادری پھیلی ہوئی ہے۔ شمالی امریکا میں وہ ریاستہائے متحدہ امریکا اور کینیڈا میں آباد ہیں۔ آسٹریلیا اور نیوزی لینڈ میں بھی کھوکھروں کی موجودگی ہے، جبکہ افریقہ کے ممالک جنوبی افریقہ، کینیا اور تنزانیہ میں محدود مگر موجود ہے۔ کھوکھر برادری کا تاریخی مرکز پنجاب اور ملحقہ علاقے رہے ہیں اور عالمی سطح پر یہ برادری تعلیم، بزنس، انجینئرنگ، طب، آئی ٹی اور بیوروکریسی میں نمایاں کردار ادا کرتی ہے۔

کھوکھر راجپوت النسل ہیں ــ کھوکھر جٹ مشہور تاریخی روایات کے مطابق کھوکھر بادشاہوں کی جاٹ بیویوں کی اولاد میں سے ہیں۔ مستند شجرہ ہائے انساب اور تاریخی شواہد کی بنا پر ملک کھوکھر (قطب شاہی) حضرت قطب شاہ رحمت اللہ علیہ اور آپ کی کھوکھر زوجہ بی بی زینب کی نسل سے ہیں۔ مغرب میں کھوکھر غزنی کے قطب شاہ کے سب سے بڑے بیٹے زمان علی کھوکھر کی اولاد ہونے کا دعویٰ کرتے ہیں جو اعوانوں کا روایتی بزرگوں میں سے ہے اور اعوان یہ دعویٰ تسلیم کرتے ہیں ــ عرصہ دراز سے غیر برادری میں بیاہ کی وجہ سے اور بہت سوں کے اپنا قبیلہ تبدیل کر کے دوسرے قبیلے صلبی نسبت قائم کرنے کی وجہ سے کسی بھی قبیلہ کی شناخت، طبعی و اخلاقی خواص اور خصائص محفوظ نہیں رہا کرتیں۔ اسی واسطے نسب کی دقیق پڑتال ضروری ہے۔ گجرات میں زرخیز زمینوں کے مالک ہونے کی بنا پر کھوکھر چوہدری اور راجا کہلاتے ہیں ــ تاہم وہ اعوانوں کے ساتھ قرابت رکھتے ہیں اور ان کے ساتھ باہمی شادیاں کرتے ہیں ـ ہندوستان کی تاریخ میں کھوکھروں کا ذکر کافی جگہوں پر ملتا ہے ـ تیمور کے موّرخین کے مطابق کھوکھروں نے اس کی فوج کے خلاف مدافعت میں کافی اہم کردار ادا کیا ـ اکتوبر 1398ء میں تیمور نے دریائے بیاس کے کنارے جال کے مقام پر شاہ پور کے سامنے پڑاؤ ڈالا ـ
یہاں اسے پتہ چلا کہ کھوکھر قبیلے کے نصرت نے ایک جھیل کے کناروں پر قلعے میں مورچہ قائم کر رکھا تھا ـ تیمور نے نصرت پر حملہ کیا اور اس کو شکست دے کر بہت سا مال اسباب اور مویشی لوٹ ليے ـ خود نصرت بھی قتل کر دیا گیا ،اس کے کچھ ساتھی بچ کر بیاس پار چلے گئے اس کے بعد ہمیں کھوکھروں کے کمانڈر،ملک شیخا یا شیخا کھوکھر کا ذکر ملتا ہے ـ جسے تیمور نے کُپلا یا ہر دوار کی وادی میں شکست دی اور قتل کیا تاہم ظفر نامہ اس بات سے اختلاف کرتا ہے ـاس میں علاؤ الدین کا تذکرہ شیخ کُکاری کے نائب کے طور پر کیا گیا ـ
اس بعد ہم تیمور کی واپسی کے دوران میں جمیں میں آمد سنتے ہیں جموں کے نواح میں اس نے کافروں کے سات قلعوں پر قبضہ کیا جن کے لوگ ہندوستان کے سلطان کو جزیہ ادا کیا کرتے تھے لیکن کافی عرصہ سے یہ سلسلہ منقطع ہو چکا تھا ـ ان میں سے ایک قلعہ ملک شیخا کُرکر کا تھا، لیکن ظفر نامہ کے مطابق قلعے کا مالک ملک شیخ کوکر کا ایک رشتہ دار شیخا تھا ـ
اس طرح معاملہ کچھ واضح ہو جاتا ہے ـ
نصرت کھوکھر بیاس کے کنارے قتل ہوا جس کے بعد اس کے بھائی شیخا نے تیمور کے سامنے ہتھیار ڈال دیے اور اس کے ساتھ ہی دہلی چلا گیا ـ کُپلا میں ماراجانے والا ملک شیخا سرے سے کھوکھر تھا ہی نہیں ،لیکن تیمور کی آپ بیتی میں ملک شیخا کو شیخا کھوکھر کے ساتھ گڈ مڈ کر دیا گیا ہے غالباً ملک شیخا کا کوئی کھوکھر رشتہ دار تھا جس کا جموں کے قریب ایک چھوٹا سا قلعہ تھا ـ
تیمور کے ہاتھوں گرفتار ہونے کے بعد شیخا صفحہ تاریخ سے غائب ہو جاتا ہے ،لیکن 1420ء میں کوئی 22 برس بعدجسرت ابن شیخا منظر پر ابھرتا ہے اس برس کشمیر کے بادشاہ نے سندھ پر چڑھائی کی تو جسرت نے حملہ کر کے اس کو شکست دی قید کیا اور سارا مال اسباب اپنے قبضے میں کیا اس کامیابی سے حوصلہ پاکر جسرت دہلی پر قبضے کے خواب دیکھنے لگا ـ تیمور جاتے وقت خضر خان کواپنا حاکم مقرر کر گیا ـ جسرت نے اس کی وفات کی خبر سنی تو بیاس اور ستلج پار کر کے مینا رہنماؤں کو شکست دی، لدھیانہ سے لے کر اُروبر تک کا علاقہ فتح کیا اور پھر جالندھر کی طرف بڑھا ـ جسرت نے حکمت سے زیرک خان کو قید کر کے واپس لدھیانہ

آیا اور پھر سرہند کا رخ کیا ـ سرہند کا قلعہ زیر نہ ہو سکا اور سلطان مبارک شاہ کی پیش قدمی نے اسے پسپا ہو کر لدھیانے جانے پر مجبور کر دیا ـ
مبارک شاہ کیافواج نے لدھیانہ تک اس کا تعاقب کیا مگر ستلج عبور نہ کر سکیں کیونکہ جسرت نے ساری کشتیوں پر قبضہ کر لیا تھا آخر کار جب افواج نے دریا عبور کر لیا جسرت نے پہاڑوں میں تیکەر کے مقام پر ٹھکانہ کیا ـ لیکن جمّون کے رائے بہیم نے مبارک شاہ کی فوجوں کی راہنمائی کی اور انھوں نے جسرت کے قلعے کو تباہ برباد کر ڈالا ـ البتہ جسرت کی طاقت میں زیادہ کمی نہ آئی،کیونکہ جونہی مبارک شاہ واپس دہلی گیا جسرت نو راوی اور چناب پار کیے اور ایک بڑی فوج کو ہمراہ لاہور پر حملہ کر دیا اس نے چھ ماہ تک لاہور کا محاصرہ کیا ـ شہر کی انتہائی مضبوطی کے ساتھ قلعہ بندی کی گئی تھی اور بڑی بہادری اور خوبی کے ساتھ اس کا دفاع کیا گیا ـ جب لاہور کو تسخیر کرنے کی کوششیں ناکام ہو گئیں تو جسرت نے محاصرہ اٹھادیا اور کلانور کی طرف چلا گیا ـ اس جگہ سے اس نے جمّوں پر حملہ کودیا گذشتہ معرکے میں اس کے راجا نے بادشاہ کی فوجوں کی بسال تک راہنمائی کی تھی تاہم جسرت جب راجا اور اس کی سلطنت پر کوئی تاثر قائم نہ کر سکا تو وہ اپنی فوج میں ازسر نو بھرتی کرنے کے لیے دریائے بیاس کی جانب لوٹ آیا ـ
دریں اثناء لاہور میں وزیر ملک سکندر کی سرکردگی میں تازہ فوج کی کمک آ پہنچی اس نے حاکم دیپال پور ملک رجب اور حاکم سرہند اسلام خان کے ساتھ الحاق کر لیا تھا ،لہذا یہ اپنی اپنی فوج کی قیادت کر رہے تھے متحدہ فوج نے جسرت کے خلاف پیش قدمی کی اور اسے بہت زیادہ نقصان کے ساتھ پیچھے چناب پار دھکیل گر اپنی پہاڑی پناہ گاہ کی طرف جانے پر مجبور کر دیا ـ سکندر نے اب بے راہنما کھوکھروں کا تعاقب کیا اور دریائے راوی کے کنارے کنارے کلانور پہنچ گیا ـ وہاں جموں کے راجا سے مل کر اس نے بے شمار کھوکھروں کو ڈھونڈ نکالا جو مختلف مقامات پر موجود تھے ان سب کو تہ تیغ کر دیا ان کارروائیوں کے بعد وزیر واپس لاہور آگیا ـ
بادشاہ ،وزیر ملک سکندر کی بہادری اور دلیری سے بہت خوش ہوا اس نے اسے لاہور کا صوبیدار مقرر کیا اور محمودوحسن کو واپس دہلی بلابھیجا ـ
شاہی فوجوں کو روانہ ہوئے ابھی زیادہ عرصہ نہیں ہوا تھا کہ ملک جسرت کھوکھر دوبارہ میدان میں اترا ـ اس نے 12 ہزار کھوکھروں کی فوج جمع کرکے جموں کے راجا رائے بہیم کو شکست دے کر ہلاک کر دیا اور لاہور اور دیپال پور کے صوبوں کو تہ بالا کر دیا ـ
حاکم لاہور ملک سکندر ،لاہور سے پھر اس کے مقابلے کے لیے روانہ ہوا لیکن جسرت لاہورـو دیپالپور کے صوبوں کو فتح کرنے کے بعد واپس لوٹ چکا تھا
دریں اثناء حاکم ملتان ملک ابدالرحیم علا الملک کے انتقال کے باعث،ملک محمودحسن کو ایک فوج کے ہمراہ ملتان روانہ کیا گیا ـ غالباَ اسی دور میں حاکم کابل شاہ رخ مرزا کی ملازمت میں ایک مغل سردار امیر شیخ علی نے جسرت کے اکسانے پر بَھکر اور ٹھٹھہ پر حملہ کر دیا ـ
ستمبر1427ء میں جسرت کھوکھر نے کلانور کا محاصرہ کر لیا اور ملک سکندر کو شکست دے کر لاہور کی طرف پسپا ہونے پر مجبور کر دیا ـ بادشاہ نے حاکم سامانہ رزق خان اور حاکم سرہند اسلام خان کو سرکردگی میں کمک روانہ کی، لیکن پیشتر اس کے کہ وہ لاہور کی فوج کے ساتھ شامل ہوتے ،ملک سکندر نے جسرت کو شکست دے کر تمام تر ساز و سامان لوٹ لیا ـ
1429ء میں حاکم کابل امیر شیخ علی نے شاہ رُخ مرزا کے توسط سے کھوکھروں کے ساتھ مل کر پنجاب پر حملہ کر دیا ـ↵لاہور پہنچنے پر اس نے حاکم لاہور ملک سکندر پر ایک سال کی آمدنی کے برابر خراج عائد کر دیا ـ
اس کے بعد وہ دیپالپور روانہ ہو گیا اور وہاں پہچنے پر علاقے کو غارت کیا ـ
فرشتہ کے مطابق اس موقع پر چالیس ہزار ہندؤوں کو قتل کر دیا گیا ـحاکم ملتان عمادالملک نے تلمبہ کے مقام پرشیخ علی پر اچانک حملہ کیا لیکن اسے شکست فاش ہوئی ــ
دریائے راوی کے ساتھ چلتے ہوئے مغل خیر آباد کی طرف بڑھے اور وہاں سے ملتان روانہ ہوئے ،جس پر 29مئی 1430ء کو حملہ کیا گیا ـ جب حملہ ناکام ثابت ہوا تو ملتان کا مکمل محاصرہ کر لیا گیاـ
دریں اثناء دہلی سے مظفر خان گجراتی کے بیٹے فتح خان کی قیادت میں کمک آن پہنچی،لہذا امیر شیخ علی کی قیادت میں مغل فوجوں اور عمادالملک کے تحت دہلی اور پنجاب کی فوجوں میں زبردست خونریز جنگ لڑی گئی ـا ابتدا میں مغلوں کو کچھ کامیابی ہوئی ،لیکن فتح خان گجراتی کی موت نے ہندوستانیوں میں انتقام کی پیاس کو بڑھا دیا، لہذاوہ اس مستقل مزاجی اور مضبوط ارادے کے ساتھ لڑے کہ مغلوں کو شکست ہو گئی ـ فاتحین نے ان کا لگاتار تعاقب کیا اور ان کی ساری فوج کو یا تو تہ تیغ کر دیا گیا یا وہ دریائے جہلم کو عبور کرنے کی کوشش میں ڈوب گئی ـ
امیر شیخ علی آپنے چند ساتھیوں کے ہمراہ کابل کی طرف فرار ہو گیا ـ
1432ء میں نصرت خان گرگندز کو لاہور کا صوبیدار مقرر کیا گیا ـ پنجاب پر اس سال اور اگلے سال کے دوران ملک جسرت کھوکھر اور امیر شیخ علی نے حملہ کیا تاہم یہ حملے کامیاب نہ ہو سکے
1436ء میں سلطان محمد شاہ نے شیخا کھوکھر کی مزاحمت کو پسپا کرنے کے لیے ایک اور فوج بھیجی۔
1441ء میں سلطان نے بہلول خان کو دیپالپور اور لاہور کا نیا حاکم مقررکر کے اسے جسرت کھوکھر کے خلاف بھیجا، مگر اس نے جسرت سے صلح کرلی

اکبر کے عہد میں باری دو آب میں لاہور کی سرکار کے 52 میں سے 5 محل چنہٹھ دوآب میں 21 پرگنوں میں سے سات کھوکھروں کے پاس تھے ـاس کے علاوہ ایک ایک محل بست جالندھر اور رچنا دو آپ میں بھی تھا ـ ملتان کی دیپالپور سرکار میں دس میں سے تین محل ان کے تھے ریورٹی نے اُس دور میں ان کی تعداد دو لاکھ نفوس بتائی ـ

گورداسپور کے کاٹل راجپوتوں کے متعلق بیان کیا گیا کہ اوّلین اسلام قبول کرنے والوں میں سے کچھ کو کھوکھر کہاگیا، لیکن وہ کہتے ہیں ہمارے اجداد میں سے ایک ریاست جمّوں میں واقع منگلا دیوی کے قلعے میں آباد ہوا اور پھر خیر پور پر قابض ہو گیا، خیر پور کی نسبت سے اس کی اولادیں کھوکھر کہلوانے لگیں ـ
انھوں نے غزنی کے محمد کے عہد میں اسلام قبول کیا ـ نیز کاٹل ان کے ساتھ اس ليے شادیاں نہیں کرتے کیونکہ کھوکھر محمد غزنی کی کاٹل بیویوں کی اولاد تھے ـ

گڑہ اور متہرا كے اضلاع میں کھوکھر جاٹوں كے تقریباً 52 گاؤں ہیں ـ
سكھ دہرم كے گرو گروہرگوبند جى كے ساتھى بھائى روپ چند جى بھی کھوکھر تھے جن كے نام كا ایک گاؤں بہٹنڈا ضلع میں واقع ہے ـ
پاكستان میں کھوکھر حکمرانوں اور زمینداروں کے آباد کردہ بیسیوں علاقے موجود ہیں۔کھوکھر دین اسلام كے پیرو كار مسلمان ہیں ـ
بیرونى حملہ آور محمد غورى كے 1191ء والے حملے میں کھوکھروں نے محمد غورى كو برى طرح مارا تھا ـ
مگر 1192ء والى جنگ میں كھوكھر لوگوں نے حصہ نہیں لیا تھا اس لیے رائے پتہورا كو محمد غوری سے شكست ہوئی ــ

## شخصیات
* ملک مصطفیٰ جسرت کھوکھر, شاہی مسلمان حکمران
* صاحبزادہ محبوب میراں علوی کھوکھر المعروف میراں کھوکھر ضلعی صدر ٹیم عافیہ پاکستان و سابق ضلعی صدر پاکستان نظریاتی پارٹی حافظ آباد و راہنما پاکستان نظریاتی پارٹی
* قاری ناظر حسین شاکر (قطب شاہی ملک کھوکھر) ، مذہبی پیشوا
* انجینئر ملک حافظ اسامہ بن شاکر کھوکھر (قطب شاہی)، Principal Engineer and Founder of a Biomedical Venture
* ملک شیخا کھوکھر, شاہی مسلمان حکمران
* نصرت کھوکھر, شاہی مسلمان حکمران
* محمد گل کھوکھر, شاہی مسلمان حکمران
* جاوید اقبال پنچھی کھوکھر (شاعر، کہانیکار، مضمون نگار، کھوج کار، ایڈیٹر، ڈراما رائٹر، صاحب کُتب)
* ملک غلام شبیر قدیمی کھوکھر (صوفی گائیک)
* مصطفی نواز کھوکھر (پاکستانی سیاست دان)
* اسد علی کھوکھر (پاکستانی سیاست دان)
* خان کھوکھر (امیگریشن اینڈ ٹریول ایکسپرٹ)
* محمد حسنین کھوکھر (ڈاکٹر)
* جسٹس ریٹائرڈ فخر النساء کھوکھر
* نوریز شکور خاں
* ملک سیف الملوک کھوکھر
* ایم زمان کھوکھر
* ڈاکٹر ابوبکر کھوکھر(فارماسسٹ)
* ملک ارسلان علی کھوکھر ( آف گوجرہ )

## کھوکھر علاقے
* کوٹلیہ کھوکھراں
* بگھیلا کھوکھر (ضلع اوکاڑہ)
* کھوکھراں (ضلع بہاولپور)
* موسیٰ کھوکھر (ضلع بہاولپور)
* بستی کھوکھراں (ضلع راجن پور)
* راماں کھوکھر (ضلع بہاولنگر)
* تگا کھوکھر (ضلع پاکپتن)
* کنڈل کھوکھراں (ضلع جہلم )
* کھوکھر بالا (ضلع چکوال)
* کھوکھر زیریں (ضلع چکوال)
* کھوکھرانوالہ (ضلع چنیوٹ)
* کھوکھر (ضلع حافظ آباد)
* کھٹالہ کھوکھراں (ضلع ساہیوال)
* بھکھی کھوکھراں والی (ضلع سرگودھا)
* نور پور کھوکھراں (ضلع سرگودھا)
* پنڈی کھوکھراں (ضلع سیالکوٹ)
* کوٹلی کھوکھراں (ضلع سیالکوٹ)
* کھوکھر (ضلع سیالکوٹ)
* کھوکھر حیدر (ضلع سیالکوٹ)
* کھوکھر چھبا (ضلع سیالکوٹ)
* ماچھی کھوکھر (ضلع سیالکوٹ)
* محال کھوکھر (ضلع سیالکوٹ)
* کھوکھر اشرف (ضلع قصور)
* محمود کھوکھر (ضلع قصور)
* علی پور ٹبہ (کھوکھراں) ضلع شیخوپورہ
* کالا شاہ کاکو (کھوکھراں) ضلع شیخوپورہ
* گُنہ اور (کھوکھراں) ضلع گوجرانوالہ
* غازی کھوکھر (ضلع گجرات)
* کھوکھر خانپور (ضلع گجرات)
* کھوکھر غربی (ضلع گجرات)
* ماڑی کھوکھراں (ضلع گجرات)
* کھوکھر (ضلع لودھراں)
* رکھ کھوکھر والہ (ضلع لیہ)
* کھوکھر والہ پکا (ضلع لیہ)
* کھوکھر والہ کچا (ضلع لیہ)
* کھوکھر خانگڑھ (ضلع مظفرگڑھ)
* کھوکھر شاہ جمال (ضلع مظفرگڑھ)
* محمد پور کھوکھر (ضلع ملتان)
* چک کھوکھر (ضلع نارووال)
* ڈفر کھوکھراں (ضلع ننکانہ)
* علی پور کھوکھراں (ضلع ننکانہ)
* نکو چک کھوکھراں (ضلع چنیوٹ)
* بلکے کھوکھر (ضلع چنیوٹ)
* موضع جسرت (ضلع چنیوٹ)
* لئو کھوکھراں(ضلع جھنگ)
* چک نمبر150ج ب (ضلع چنیوٹ)

## مزید دیکھیے
 
* ملک مصطفیٰ جسرت کھوکھر (کھوکھر حکمران)
* گکھڑ
* جاٹ قبائل
* راجپوت قبائل
* اعوان قبیلہ
* خانزادہ قبائل

زمرہ:اتر پردیش کے معاشرتی گروہ
زمرہ:پنجاب (بھارت) کے معاشرتی گروہ
زمرہ:پنجاب (پاکستان) کے معاشرتی گروہ
زمرہ:جٹ قبائل
زمرہ:راجستھان کے معاشرتی گروہ
زمرہ:ہریانہ کے معاشرتی گروہ
زمرہ:پاکستان میں جاٹ قبائل
زمرہ:خاندانی نام
زمرہ:پنجابی قبائل
زمرہ:بھارت کے جاٹ قبائل
زمرہ:پنجابی زبان میں خاندانی نام
زمرہ:سندھی قبائل
زمرہ:سندھ کے معاشرتی گروہ
زمرہ:ہندوستانی خاندانی نام
زمرہ:ہندو الاصل خاندانی نام
زمرہ:جاٹ